Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 91/14/1105	Bratislava V, 25.3.2014
EEČ : 2-12-158-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené povereným príslušníkom OR PZ Bratislava V Obvodného Oddelenia Petržalka - stred pod spisovou značkou ORP-2369/ST-B5-2013  na tom skutkovom základe, že 
hoci mu z ustanovenia § 62 a nasl. zákona č. 36/2005 Z. z. o rodine v znení neskorších predpisov vyplýva povinnosť prispievať na výživu svojho syna XXXXX, nar. XXXXX pričom rozsah tejto povinnosti je deklarovaný rozsudkom Okresného súdu Bratislava V, č.k. 22P 392/2009 zo dňa 16.03.2010, právoplatným d¨ľa 26.03.2010 podľa ktorého má prispievať na výživné svojho syna XXXXX sumou vo výške 100,- € mesačne a to vždy do 15.dňa v mesiaci vopred k rukám matky XXXXX, nar. XXXXX, bytom XXXXX, si túto povinnosť   neplnil, čím mu na bežnom výživnom v období od novembra 2012 vrátane do januára 2014 vrátane vznikol dlh vo výške, 500- €, nakoľko za predmetné obdobie nevyplatil päť splátok a to za november 2012, január 2013, august 2013, október 2013 a január 2014,  

lebo zanikla trestnosť činu.

Odôvodnenie:

Poverený príslušník Obvodného oddelenia PZ Petržalka - stred Okresného riaditeľstva PZ Bratislava V,  uznesením sp. zn. ORP-2369/ST-B5-2013 zo dňa 23.01.2013 v zmysle § 199 ods. 1 Trestné poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie  XXXXX pre prečin zanedbania povinnej výživy podľa §  207 ods. 1, Trestného zákona na tom skutkovom základe, ako je uvedené  v predmetnom  uznesení. 

Dňa 21.03.2014 predložil poverený príslušník PZ tunajšej prokuratúre návrh na zastavenie trestného stíhania podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona.

Preskúmaním na vec sa vzťahujúceho spisového materiálu som zistil, že návrh povereného príslušníka PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je opodstatnený a dôvodný.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

Podľa § 207 ods. 1 Trestného zákona (trestný čin zanedbania povinnej výživy) spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

 Obvinený XXXXX vo svojej výpovedi zo dňa 13.02.2014 uviedol, že je si vedomý vyživovacej povinnosti a súhlasí s uznesením o obvinení, pričom priznal že nezaplatil určené výživné, avšak nie úmyselne. Posledné mesiace neplatil, lebo je nezamestnaný a nemá príjem, navyše zistil, že niektoré splátky boli poslané nedopatrením na iný  bankový účet. Na záver uviedol, že sa bude snažiť vzniknutý dlh uhradiť.   

Poškodená XXXXX vo svojej výpovedi zo dňa 18.02.2014 uviedla, že obvinený XXXXX jej uhradil všetky dlžné splátky spoločne so splátkou za mesiac február 2014 tj. 600,- € a na výživnom jej už nie je dlžný nič a zároveň uviedla, že počas tohto obdobia dieťa hmotnou núdzou netrpelo a ani to nemalo naňho trvalo nepriaznivé následky. 

S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Bystrík Palovič
prokurátor